GEORGE NUUS - Die liedjie, Legende Pa, het vir Georgiet, Magnus Neveling, nuwe deure oopgemaak. Die liedjie is een oggend om 03:00 geskryf en was deel van sy manier om vrede te maak na sy pa skielik in 2012 oorlede is.
Magnus het reeds op laerskool begin sing en op 16 begin kitaar speel. Hy vertel hy het nooit lesse gehad nie en het homself met 'n geleende kitaar geleer. "Musiek was nog altyd deel van my. My ouma aan my pa se kant van die familie was baie musikaal. So ook my oupa aan my ma se kant. Musiek was altyd vir my 'n manier om my prentjie te skets en om 'n storie te vertel."
Hy het aan George Herald vertel dat hy gereeld sy eie musiek skryf. "Daar is hope wat nog net woorde is wat wag vir musiek. Ek skryf nie enige happy go lucky songs nie. Ek sit my ervaringe en emosies op papier en kleur dit in met akkoorde en melodieë."
Magnus spog dat hy uit 103 inskrywings die 2019-kompetisie met 80% gewen het. Hy was self geskok dat hy sulke hoë punte toegeken is.
"Die prys behels 'n vol produksie en studio-opname van die lied, wat deur die grendeltyd vertraag was. Ek gaan binnekort Johannesburg toe vir die produksie. Dit word dan ook na verskeie radiostasies versprei."